**PARLAMENTUL ROMÂNIEI**

**CAMERA DEPUTAŢILOR SENATUL**

**LEGE**

pentru abrogarea alin.(1), (2) și (4) ale art.40 din Ordonanța Guvernului nr. 27/2011 privind transporturile rutiere, precum și pentru modificarea şi completarea Ordonanței de urgență a Guvernului nr. 28/1999 privind obligaţia operatorilor economici de a utiliza aparate de marcat electronice fiscale

 Parlamentul României adoptă prezenta lege

 Art.I

 Alineatele (1), (2) și (4) ale articolului 40 din Ordonanța Guvernului nr. 27/2011 privind transporturile rutiere, publicată în Monitorul Oficial al României, Partea I, nr. 625 din 2 septembrie 2011, cu modificările şi completările ulterioare, se abrogă.

 Art.II

 Ordonanţa de urgenţă a Guvernului nr. 28/1999 privind obligaţia operatorilor economici de a utiliza aparate de marcat electronice fiscale, republicată în Monitorul Oficial al României, Partea I, nr. 75 din 21 ianuarie 2005, cu modificările şi completările ulterioare, se modifică şi se completează după cum urmează:

 1. La articolul 2, după litera q), se introduce o nouă literă, litera r), cu următorul cuprins:

 ,, r) transportul rutier internaţional contra cost de persoane.”

 2. La articolul 12, alineatul (1), se modifică şi va avea următorul cuprins:

 „ART.12

 (1) Controlul funcţionării şi utilizării aparatelor de marcat electronice fiscale, constatarea contravenţiilor, precum şi aplicarea sancţiunilor se fac de către structurile din cadrul Ministerului Finanţelor Publice, Agenţiei Naţionale de Administrare Fiscală şi organele sale subordonate, stabilite prin ordin al ministrului finanţelor publice, respectiv al preşedintelui Agenţiei Naţionale de Administrare Fiscală, de către structurile competente din cadrul Inspectoratului General al Poliţiei Române şi organele sale subordonate, precum şi de cătreInspectoratul de Stat pentru Controlul în Transportul Rutier.”

 Art.III

 Operatorii de transport rutier care efectuează transport de persoane prin servicii regulate în trafic naţional au obligaţia să doteze autovehiculele cu care execută aceste servicii, cu aparatele de marcat electronice fiscale definite la art. 3 alin. (2) din Ordonanţa de urgenţă a Guvernului nr. 28/1999 privind obligaţia operatorilor economici de a utiliza aparate de marcat electronice fiscale, republicată, cu modificările şi completările ulterioare, în termen de 6 luni de la intrarea în vigoare a prevederilor prezentei legi.

Această lege a fost adoptată de Parlamentul României, cu respectarea prevederilor art. 75 şi ale art. 76 alin. (1) din Constituţia României, republicată.

 PREŞEDINTELE CAMEREI DEPUTAŢILOR

 NICOLAE - LIVIU DRAGNEA

 PREŞEDINTELE SENATULUI

 CĂLIN-CONSTANTIN-ANTON POPESCU-TĂRICEANU

 Bucureşti, 2018

 Nr.